முத்தப்பா ராய்

முத்தப்பா ராய் (Muthappa Rai) என்பவர் இந்தியாவின் கர்நாடக மாநிலத்தின் தலைநகரம் பெங்களுரில் வசித்த ஒரு நிழல் உலக தலைவர் ஆவார். நெட்டல முத்தப்ப ராய் தெர்லா என்ற இயற் பெயராலும் அறியப்படுகிறார். தொழிலதிபர், கொடையாளர் மற்றும் சமூக ஆர்வலர் என பன்முகம் கொண்டவராகவும் திகழ்ந்தார்.

தனிப்பட்ட வாழ்க்கை 
முத்தப்பா ராய் கர்நாடகாவின் புத்தூரில், நெட்டல நாராயண ராய் மற்றும் சுசீலா ராய் தம்பதியருக்கு  துளு பேசும் பண்ட்டு இன குடும்பத்தில் பிறந்தார். ரேகா என்ற பெண்ணை திருமணம் செய்து கொண்டார். இவர்களுக்கு இரண்டு மகன்கள் உள்ளனர். இவரது மனைவி ரேகா 2013 ஆம் ஆண்டில்  சிங்கப்பூரின் மவுண்ட் எலிசபெத் மருத்துவமனையில் இறந்தார். 2011 ஆம் ஆண்டில் வெளியான துளு திரைப்படமான காஞ்சிலா பாலேவில் முத்தப்பா ராய் தோன்றினார்.

விசயா வங்கியில் எழுத்தராக தனது வாழ்க்கையைத் தொடங்கிய முத்தப்பா, 1980 ஆம் ஆண்டுகளில் நிழல் உலகத்தின் தாக்குதலில் இருந்து தனது வணிகம், மதுக்கடை மற்றும் உணவகத்தைப் பாதுகாக்க தற்செயலாக பெங்களூருவில் குற்ற வாழ்க்கைக்குத் திரும்பியதாகக் கூறினார். கர்நாடக மக்களின் வாழ்க்கைத் தரத்தை மேம்படுத்துவதை நோக்கமாகக் கொண்ட ஓர் இலாப நோக்கற்ற அமைப்பான செயா கர்நாடகா என்ற அமைப்பை நிறுவினார். 
குற்றச் செயல்பாடுகள்
1980 ஆம் ஆண்டுகளின் பிற்பகுதியில், முத்தப்பா ராய் பெங்களூருவின் நிழல் உலகத்துடன் தொடர்பு கொண்டார். 1990 ஆம் ஆண்டு பட்டப்பகலில் அப்போதைய பெங்களூரு நிழல் உலகத் தலைவராக இருந்த எம்.பி. செயராசைக்  கொன்று ஒரே இரவில் பரபரப்பை ஏற்படுத்தினார். அந்தக் கொலை இவரை ஒரு மாஃபியா தலைவனாக உயர்த்தியது. இதன் பிறகு அவர் இயல்பு வாழ்க்கைக்கு திரும்பிப் வரவே இல்லை.

இந்திய தண்டனைச் சட்டத்தின் பிரிவுகள் 302 (கொலை) மற்றும் 120B (சதித்திட்டம்), ஆயுதச் சட்டம் மற்றும் வெடிபொருள் சட்டம் ஆகியவற்றின் கீழ் எட்டு வழக்குகளில் கர்நாடக காவல்துறை முத்தப்பா ராய் மீது கைது வாரண்டுகளைப் பிறப்பித்திருந்தது. பெங்களூரில் உள்ள ஒரு முக்கிய சொத்து தொடர்பான தகராறைத் தொடர்ந்து, 2001 ஆம் ஆண்டு சனவரி மாதத்தில் மும்பையைச் சேர்ந்த கூலிப்படையினரால் நிலம் மனை வணிக முதலாளி சுப்பராசூ கொலை செய்யப்பட்டார்.

2002 ஆம் ஆண்டில், மத்திய புலனாய்வுப் பிரிவு, ஆராய்ச்சி மற்றும் பகுப்பாய்வுப் பிரிவு, புலனாய்வுப் பிரிவு மற்றும் கர்நாடக காவல்துறையினரால் இவர் விசாரிக்கப்பட்டார்.  மிரட்டிப் பணம் பறித்தல், சொத்து மேம்பாட்டாளர்களுக்கு உதவுதல், முக்கிய இடங்களில் நிலத்தை கையகப்படுத்துதல் மற்றும் தாவூத் இப்ராகிமுடனான தொடர்புகள் மூலம் கர்நாடகாவில் உள்ள வணிக நிறுவனங்களிடமிருந்து 'பாதுகாப்புப் பணத்தை' சேகரித்தல் போன்ற குற்றச் செயல்களில் இவரது தொழில் வாழ்க்கை குறித்து கணிசமான தகவல்கள் இல்லாததால், பின்னர் விடுவிக்கப்பட்டார்.

இறப்பு
2020 ஆம் ஆண்டு சனவரி மாதத்தில் நடந்த ஒரு பத்திரிகையாளர் சந்திப்பில், முத்தப்பா ராய் தனக்கு மூளை புற்றுநோய் இருப்பது கண்டறியப்பட்டதாக அறிவித்தார். மேலும் மூளை புற்றுநோயால் 2020 மே 15 அன்று இறந்தார்.

சமூகத்தில்
முத்தப்பா ராயின் வாழ்க்கையை மையமாகக் கொண்ட முத்தப்பா ராய் என்ற வாழ்க்கை வரலாற்றுப் படத்தை இராம் கோபால் வர்மா எழுதி இயக்க திட்டமிட்டார். மங்களூர், பெங்களூரு, மும்பை, துபாய் மற்றும் இலண்டன் ஆகிய இடங்களில் படமாக்கப்படும் என்றும் அறிவித்தார்.

மேற்கோள்கள்

பகுப்பு:2020 இறப்புகள்
பகுப்பு:கர்நாடக நபர்கள்
பகுப்பு:இந்தியப் புரவலர்கள்
பகுப்பு:தட்சிண கன்னட மாவட்ட மக்கள்